غني د کابل بانک له ستر پوروړي سره شوی تړون لغوه کړ
ولسمشر محمد اشرف غني د کابل بانک د ستر قرضدار خلیل الله فیروزي سره د شوي تړون د سملاسي ارزولو لارښوونه کړې ده.
جمهوري ریاست د کابل بانک له ستر پوروړي خلیل الله فیروزي سره د ښار جوړونې د وزارت لخوا لاسلیک شوی تړون فسخ کړ او په سملاسي ډول يې د بیا ارزولو غوښتنه کړې ده. د ارګ اعلامیه وايي ( د خلیل الله فیرزوي د محکومیت او بانک ته يې د قرضونو د ورکولو په اړه، د محکمې د حکم ټولې مادې په خپل حال پاتې دي؛ د افغانستان د قضايي قوې نه پرته بل هېڅ ځواک دغه حکم بدلولی نشي. دا چې دغه تړون الزامي نه دی او حقوقي اړخونه يې هم کمزوري دي نو هغه لغوه شوی او د اعتبار وړ نه دی.) ځو ورځې وړاندې د افغانستان د ښار جوړونې وزارت د کابل بانک د یو لوی قرضدرا خلیل الله فیروزي او نبي زاده وردګ له شرکت سره د دغه وزارت د ودانۍ د جوړولو تړون وکړ. ظاهرآ د دغه تړون هدف ښه نیت او د کابل بانک د قرضيو د ورکولو چټکول ښودل کیږي؛ په دغه کار سره د ولسمشر غني پر حکومت کلکې نیوکې وشوې. خو، ارګ وايي چې لا هم د فساد پر ضد مبارزې او د کابلبانک د قرضیو ټولو ته ژمن دی. ارګ وايي (د کابل بانک د دوسيې د تصفيې ادارې ته لارښوونه شوې چې د ښار جوړونې وزارت ته د خلیل فیرزي له لوري د ۶۸ جریبه ځمکې ځانګړي کول وارزوي او کابل بانک ته د پيسو په بدل کې د ددغه ملکیت د انتقال زمینه برابره کړي.) ولسمشر غني د افغانستان له لويې څارنوالۍ څخه هم غوښتي چې د کابل بانک د قضيې د محکومینو په اړه دې د محکمې د حکمونو د پوره تطبیق په هکله دې جمهوري ریاست ته راپور ورکړي. ولسمشر غني په خپلو انتخاباتي کمپاینونو کې د فساد سره د کلکې مبارزې ژمنې کړې وې او واک ته له رسېدو وروسته يې د کابل بانک قضيه بيا پرانیستله. د کابل بانک دیوالي کېدل په افغانستان کې د فساد یوه لویه قضیه ده. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.